钦定古今图书集成/理学汇编/经籍典/第139卷 > 《汉韩婴诗外传三》 > 《十月之交二》
## 钦定古今图书集成/理学汇编/经籍典/第139卷 > 《汉韩婴诗外传三》 > 《十月之交二》

卫懿公之时，有臣曰弘演者，受命而使，未反而狄人
攻卫。于是懿公欲兴师迎之。其民皆曰：“君所贵而有
禄位者，鹤也；所爱者宫人也。亦使鹤与宫人战，余安
能战？”遂溃而皆去。狄人至，攻懿公于荥泽，杀之，尽食
其肉，独舍其肝。弘演至，报使于肝，辞毕，呼天而号哀
止曰：“若臣者，独死可耳。”于是遂自刳出，腹实内懿公
之肝，乃死。桓公闻之曰：“卫之亡也，以无道也。今有臣
若此，不可不存。”于是复立卫于楚丘。如弘演，可谓忠
士矣。杀身以捷其君，非徒捷其君，又令卫之宗庙复
立，祭祀不绝，可谓有大功矣。《诗》曰：“四方有羡，我独居
忧。民莫不穀，我独不敢休。”